Covid-19: Tientalle verpleegkundiges wag steeds vir salarisse(Argieffoto: SJ Objio/Unsplash.) Soveel as 80 verpleegkundiges by die Dr. George Mukhari-hospitaal in Pretoria het steeds nie salaris vir Julie ontvang nie. Dié verpleegkundiges is op ’n kontraktuele basis by dié hospitaal aangestel met die oog op die Covid-19-pandemie. Die Gautengse departement van gesondheid het Dinsdag in ’n verklaring gesê Jacob Mamabolo, die waarnemende LUR van gesondheid in Gauteng, het nou opdrag gegee dat ’n omvattende verslag opgestel word met betrekking tot alle probleme by alle fasiliteite in die provinsie sodat gesondheidswerkers nie verder verontrief word nie. Hy het versoek dat die verslag teen die einde van vandeesweek gereed sal wees. Mamabolo het ook die betrokke verpleegkundiges daarvan verseker dat hulle hul vergoeding teen einde Augustus sal ontvang. Luidens die verklaring het die provinsiale departement meer as 681 verpleegkundiges in die huidige boekjaar aangestel om Gauteng se arbeidsmag aan te vul as deel van die provinsie se reaksie op Covid-19. Soveel as R500 miljoen is begroot om gesondheidswerkers, waaronder verpleegkundiges, op kontraktuele basis aan te stel in die stryd teen die koronavirus. “Dit is eenvoudig onaanvaarbaar dat hierdie werkers nie betaal word nie. Ons kan nie verwag dat werkers in die voorste linie die stryd teen die koronavirus moet lei terwyl ons hulle in die steek laat wat vergoeding betref nie,” het Mamabolo gesê.